2018. gada 26. jūnijā Noteikumi Nr. 363

Rīgā (prot. Nr. 30 15. §)

**Grozījumi Ministru kabineta 2014. gada 26. maija noteikumos Nr. 272 "Autoceļu lietošanas nodevas maksāšanas, iekasēšanas un administrēšanas kārtība"**

Izdoti saskaņā ar

Autoceļu lietošanas nodevas likuma

 3. pantu, 5. panta trešo daļu un

 6. panta otro daļu

Izdarīt Ministru kabineta 2014. gada 26. maija noteikumos Nr. 272 "Autoceļu lietošanas nodevas maksāšanas, iekasēšanas un administrēšanas kārtība" (Latvijas Vēstnesis, 2014, 107. nr.; 2015, 208. nr.) šādus grozījumus:

1. Izteikt norādi, uz kāda likuma pamata noteikumi izdoti, šādā redakcijā:

"Izdoti saskaņā ar Autoceļu lietošanas nodevas likuma 3. pantu, 5. panta trešo daļu un 6. panta otro daļu".

2. Izteikt 1. un 2. punktu šādā redakcijā:

"1. Noteikumi nosaka kārtību, kādā maksā, iekasē un administrē autoceļu lietošanas nodevu (turpmāk – nodeva), un kārtību, kādā piemēro Autoceļu lietošanas nodevas likuma (turpmāk – likums) 6. panta pirmās daļas 11. punktā noteikto atbrīvojumu no nodevas maksāšanas.

2. Nodevas maksājumu veic pirms likuma 1. pielikumā noteiktā valsts galvenā vai reģionālā autoceļa posma (turpmāk – autoceļš) lietošanas uzsākšanas."

3. Papildināt noteikumus ar III1nodaļu šādā redakcijā:

"**III1. Atbrīvojumu piemērošanas kārtība**

12.1 Likuma 6. panta pirmās daļas 11. punktā noteikto atbrīvojumu no nodevas maksāšanas piemēro, pamatojoties uz fizisko un juridisko personu sarakstu, kuru Lauku atbalsta dienests līdz kārtējā gada 1. janvārim iesniedzis Ceļu satiksmes drošības direkcijai un kurā norādīti personu ieņēmumi no lauksaimnieciskās ražošanas pēdējā iesniegtajā uzņēmuma gada pārskatā vai pēdējā iesniegtajā gada ienākumu deklarācijā, neieskaitot saņemto valsts un Eiropas Savienības atbalstu lauksaimniecībai un lauku attīstībai.

12.2 Pamatojoties uz saņemto informāciju, Ceļu satiksmes drošības direkcija transportlīdzekļu un to vadītāju valsts reģistrā ziņām par attiecīgo nodevas maksātāju pievieno informāciju par transportlīdzekļu skaitu, kuriem var tikt piemērots atbrīvojums no nodevas maksāšanas.

12.3 Laikposmā no 10. jūlija līdz 30. septembrim pirms autoceļa lietošanas uzsākšanas nodevas maksātājs, izmantojot Ceļu satiksmes drošības direkcijas nodrošināto e-pakalpojumu, saņem atbrīvojumu no nodevas maksāšanas, kurā norādīts konkrētais transportlīdzeklis un datums, kad atbrīvojums tiks izmantots. Ja likuma 6. panta pirmās daļas 11. punktā minētajai personai transportlīdzekļu un to vadītāju valsts reģistrā ir reģistrēts lielāks transportlīdzekļu skaits nekā to transportlīdzekļu skaits, par kuriem saskaņā ar likuma 6. panta pirmās daļas 11. punktu piemērojams atbrīvojums no nodevas maksāšanas, nodevas maksātājs pirms autoceļa lietošanas uzsākšanas laikposmā no 10. jūlija līdz 30. septembrim ir tiesīgs izvēlēties, kuram vai kuriem transportlīdzekļiem piemērojams atbrīvojums, izmantojot Ceļu satiksmes drošības direkcijas nodrošināto e-pakalpojumu.

12.4 Ceļu satiksmes drošības direkcija nodrošina, lai nodevas maksātājs atbrīvojumu noteiktajam laikposmam varētu noformēt tikai atbilstošam transportlīdzekļu skaitam."

Ministru prezidents Māris Kučinskis

Satiksmes ministra vietā –

veselības ministre Anda Čakša